钦定古今图书集成/明伦汇编/官常典/第617卷 > 黄瑜
## 钦定古今图书集成/明伦汇编/官常典/第617卷 > 黄瑜

按《明外史循吏传》：“瑜字仲美，临桂人。正统九年举于
乡，授兖州府同知。岁歉，行视属县，发廪赈贷。后值水
灾，筑堤捍御，民甚德之。天顺初，以治行高等，赐封诰
奖励。无何，部民颂其贤，请用为知府。御史及布按二
司核实以闻，帝即命之。寻以父忧去。时两广猺寇猖
獗，都御史叶盛荐知肇庆府。地当两粤之冲，猺贼时”
至城下，民不获安。业瑜训练民兵，先事为备。属邑无
城者城之。晓示诸蛮，许自首服。戒有司无扰，由是境
内获安。成化初，都御史韩雍荐于朝，诏增秩一级。九
载满，抚、按三司连章叙其政绩，请加官再任。帝从吏
部言，玺书奖劳，俟更历三载以闻。既三载满，治行益
著。乃加广东右参政，仍知府事。瑜莅肇庆十五年，剔
蠹釐奸，政无不举，士民歌颂之。同时又有两黄瑜，并
以治行显。一为江西南城人，亦举正统九年乡试，知
四会县，寻以忧归。天顺三年起补开建。邑无城，常有
寇患，瑜植木栅以守。后改建砖城，亲挟弓矢御寇，一
邑赖之。成化二年，上官荐其治行尤异，超擢雷州知
府。时承饥荒之后，盗贼充斥，瑜尽心抚字，数载间盗
息民安，军民胥悦。秩满，亦加右参政，仍莅府事，一香
山人。景泰七年举于乡，知长乐县。改建学校，日进诸
生讨论。有兄弟相讼者，开导之，皆涕泣相让而退。以直道忤上官，浩然求去，民挽留不得，立祠祀焉。